Ľ. Mušková, poslankyňa: (2005-05-12):
Z môjho vystúpenia to môže vyzerať, že sa pána ministra školstva  Fronca chcem zastávať, ale nemám to dnes vôbec v úmysle. Nakoľko v rezorte školstva je veľa problémov a málo financií, bol to rezort, ktorý obsadzovala strana, a ja si to myslím, že to obsadzovala strana, ktorý nemá takých odborníkov, ktorí by boli ochotní svoj vedecký alebo pedagogický kredit dať do stávky politickým rozhodnutiam. Rozhodnutiam, ktoré sú veľakrát politicky účelové, nie vždy prospešné a riešiace daný problém a riešiace vecný problém. Ak aj sú sympatizanti alebo členovia strany rozhodnutí funkciu prijať, majú vnútorné problémy pracovať pod tlakom politickej vrchnosti a nie raz alebo raz z funkcie odchádzajú. A tak sa aj v roku 2002 pri rozdávaní korýt stalo, že ministerský post sa obsadil nie odborným odborníkom, ktorý sa do problematiky vlastne dostával za jazdy najprv ako štátny tajomník u pána ministra školstva Ftáčnika, a čo sa nestihol zaučiť za štyri roky, vlastne dobiehal teda za ministrovania, vlastného. Musím však povedať, že rozhľadenosť do problematiky  a regionálneho školstva mu chýba aj dnes. Dnes na rokovaní parlamentu máme klasický príklad nekompetentnosti doplnenú o riadnu dávku arogancie, pri rokovaní s rezortom, ktorý riadi, doplnenú o nedôveru v praxi vlastných pracovníkov ministerstva.  Tak sa stáva, že prednostne tvoria školské koncepcie a legislatívne predpisy ľudia z iných ministerstiev a iných inštitúcií za drahé peniaze, ktoré chýbajú vo vlastnom rezorte. Vážený pán minister, stratili ste dôveru rezortu, ktorý riadite, výhrady k vašej práci majú učitelia základných škôl, stredných škôl, vysokoškolskí a vedeckí pracovníci, športoví funkcionári sú na rozpočtovom historickom minime, ste v rozpore so študentmi stredných škôl aj vysokých škôl, mladí vedci odchádzajú do zahraničia za prácou. Stratili ste dôveru koaličných partnerov za nepripravenosť nového modelu maturít a zákon o pôžičkách vysokoškolských študentov pod vašim vedením nebude reformný. Nepovažovali by ste za správne aj vzhľadom na vašu stranu, aby ste v tomto čase, v tejto chvíli prehodnotili zotrvanie vo svojej funkcii? A takto sa vám dáva príležitosť odísť so cťou, ktorá úradu, ktorý zastávate, patrí. Obávam sa, pán minister, že ste ochotný, alebo ste uverili pánu predsedovi vašej strany, že ste najlepší minister od roku 1989. Môžem vám úprimne povedať, že ste ako minister nezložili reparát, prepadli ste pri skúške zo základov riadenia rezortu. Vysvetlite mi, pán minister, ako je možné, že ste už dlhodobo nedokázali využívať inštitút gremiálnych porád ministra, ktorých účelom je hlavne pripomienkovanie významných koncepčných a legislatívnych materiálov pracovníkmi jednotlivých sekcií ministerstva školstva. Väčšina z týchto pracovníkov jednotlivých sekcií sú v rezorte zamestnaní dlhšie ako vy a skúsenosti získané za túto dobu v rezorte sú vám ochotní poskytnúť formou rád a pripomienok. Výsledkom tohto neuváženého riadenia ministerstva, spomeniem len problémy, ktoré sú už mediálne známe a vrhali zlé svetlo na vami riadené ministerstvo. Niektoré tu už síce spomenul pán predkladateľ, pán poslanec Čaplovič, ale musím povedať, že sú to predovšetkým rušenia základných a stredných škôl s vyučovacím jazykom slovenským na juhu Slovenska, znižovanie úrovne vzdelávania vyplývajúce z finančnej reformy školstva a nerealizovanie obsahovej reformy. Pre zlé systémové zmeny nemáte prostriedok, ktorým by ste strážili vzdelanostnú úroveň žiakov, ktorej zabezpečenie z ústavy patrí štátu. Žiak sa stal objektom tvrdého obchodu. Obchádzajú sa vyhlášky zabezpečujúce počty žiakov v triedach a nedodržuje sa psychohygiena žiakov. Učitelia základných škôl namiesto vyučovania, ako tu už bolo povedané, robia dozor. Ale aj namiesto prípravy na vyučovanie, žiaľ, musia robiť agendu ministerstva sociálnych vecí, naháňajú rodičov, aby si proti podpisu prevzali sociálne štipendiá svojich detí, ktoré neraz prepijú. A vy tento rezort nezastanete, neprotestujete, necháte, aby túto agendu robili vaši ľudia. Takisto poukazy školákov pre mimoškolskú činnosť sa stali tvrdým obchodným produktom, hoci sa sľubovaná vyššia suma poukazu znížila, napriek tomu je to biznis. Neprospela vám vaša tvrdohlavosť pri presadzovaní novej formy maturít, ktorá bola od začiatku kritizovaná ako nedostatočne pripravená a pre realizáciu v tomto školskom roku poškodzujúca a neurotizujúca maturantov, ale aj stredoškolských pedagógov. Nedokázali ste presvedčiť akademickú obec o prednostiach spoplatnenia štúdia na vysokých školách. Študenti stredných a vysokých škôl organizujú demonštrácie, chystajú sa na štrajk. Spoločenská klíma je napätá a negatívne dopadá na prácu v školstve. Naskytá sa otázka: Prečo predkladáte do Národnej rady koncepcie a legislatívne návrhy, ktoré musia poslanci vo výboroch a hlavne v tom našom pre školstvo, kultúru a šport prepracúvať a dávať množstvo pripomienkujúcich návrhov, ale aj legislatívno-technických zmien. Odpoveď všetci poznáme. Neviete komunikovať v koaličnom prostredí vedenia ministerstva. Na ministerstve dlhodobo panuje strach a nedôvera medzi pracovníkmi. Schvaľovanie každého rozhodnutia v troch politických centrálach - KDH, SMK a ANO - spomaľuje vybavovanie pošty nad rámec únosnosti, čo vyvoláva sťažnosti všetkých riadených zložiek rezortu školstva. Uprednostňujete, žiaľ, a myslím si, že aj na škodu strany, z ktorej vám a vašej strane vyplýva osobný politický prospech, lebo ju zle reprezentujete. Prepáčte mi, pán minister, aj môj trochu osobný názor. Nepáči sa mi ani vaša propagácia fajčenia fajky, ktorú ste viackrát vo svojich osobných rozhovoroch v novinách vyslovili. To, že sa vám lepšie darí pracovať s fajkou v ústach, určite nie je dobrý príklad pre mladých ľudí, ktorým vlastný minister má byť tak trochu aj vzorom. Váš kolega minister zdravotníctva predkladá tvrdé návrhy zákonov chrániacich nefajčiarov, žiaľ, vláda ich neprijíma, ale prestal sám fajčiť, prestal holdovať tomuto zlozvyku, o ktorom vy v tlači tvrdíte, ako vám pomáha. Vypočuli ste si a myslím ešte aj vypočujete dnes názory koaličných a opozičných kolegov na vašu prácu a dosiahnuté výsledky v rezorte, ktorý riadite. Opozícia nemá veľmi ťažkú argumentačnú pozíciu vysvetliť slovenskému národu, prečo máte byť z funkcie odvolaný. Stačí, ak použijeme vetu vášho koaličného partnera, ktorý povedal, trebárs o tom navrhovanom zákone, ktorý síce ešte neprešiel, ale hrozí. A dúfam, že teda nepríde, pretože ANO povedalo jasne, že tento zákon nepodporí s vysvetlením, že: „Je lepšie, ak sa zákon neprijme, ako by ho mal aplikovať neschopný minister.“ Vážený pán minister, ak ani v tejto situácii neviete nájsť dostatok vnútornej odvahy a sám z funkcie nechcete odísť, hovorí to len o tom, že ste dosť výrazne zahľadený do vlastnej neomylnosti a nedokážete prijať vlastnú, osobnú prehru. Falošná útecha vyslovená vašimi politickými kolegami z KDH je pre vás omnoho viac než názor pracovníkov rezortu školstva, ktorých riadenie vám robí pre vašu neschopnosť problémy. Z vašich postojov, skutkov a rečí jasne vyplýva, že ste na túto funkciu mali ešte trošku dlhšie dozrievať. Ďakujem vám za pozornosť. (Potlesk.)